Nende maagiliste numbritega seonduvalt meenusid sovjetliku nooruse üleannetused võidusõidunduse vallas. Miskipärast paigutas Tallinna Telefonivõrk toonaste ABC tüüpi kaupluste juurde taksofonikabiine ikka kolmekaupa nagu miilitsaid patrullis.  Nuvot, tuli leida sobiv moment, kui kõik kolm olid vabad, iga kabiini hõivas üks  rüblik, kes siis, keeleots suust väljas, valis vastavalt 01-02-03 ja siis oodati, milline teenistus esimesena kohale jõuab. 01 korrapidajale öeldi konkreetselt, et kohe poeukse kõrval põleb Žiguli heleda-heleda leegiga, 02-le räägiti midagi koledast kaklusest korvisabas ja 03 meelitati kohale loomulikult sünnitava naisterahvaga. Vingematel vigurväntadel oli kaasas stopper, sest sõlmiti ka kihlvedusid, kes esimesena jõuab. Tänapäeval selline sport tulemust ei annaks, isemõtlejatest kavalpead on koondanud  telefonivalve ühe mütsi , et mitte öelda teki alla. Ise sellise meelelahutusega ei tegelenud, aga minu Lilleküla pättidest koolivendade hulgas oli neid mitu ja rohkemgi veel;)  Tervitused Armandile, Suurele ja Väiksele Peetrile:)